ELEGANTIŠKOJI VIENA IR SANTŪRIOJI SLOVAKIJA

Detalus kelionės aprašymas

Labai anksti ryte išvyksite iš Lietuvos. Kelionė per Lenkiją. Lenkijoje pravažiuosite daug miestų ir miestelių: Augustavą, Lomžą, Varšuvą, Čenstakavą, Katovicus; nuvažiuosite apie 650 km. Tarp įvairių šalies regionų skirtumai gana dideli - kuo įsitikinsite ir jūs.

Lenkija, didžioji kaimynė, mums yra tarsi „langas“ į Europą. Žemėlapyje šalis atrodo kaip plati lyguma. Tik pietuose, pagal Čekijos ir Slovakijos sieną, driekiasi Tatrai, Sudetai ir Beskidai.

Lenkijos sostinė Varšuva, turinti per tūkstantį istorinių paminklų, amžių eigoje kelis sykius buvo griaunama ir vėl klestėjo. Dabar į miestą skverbiasi bankų ir verslo gijos iš viso pasaulio, kyla stiklu tvieskiantys dangoraižiai.

Pravažiuosite Vidurio ir Pietų Moraviją, esančias pietvakarinėje Čekijos dalyje.

Čekija nuo seno yra išplėtotos pramonės šalis; klesti metalurgijos bei mašinų gamyba. Pasaulyje gerai vertinami čekų automobiliai ir troleibusai „ŠKODA“. Moravija - pramoninis regionas. Čia kasama akmens anglis. Nors Čekija didžiuojasi savo alumi, tačiau Pietų Moravijoje populiaresnis yra vynas. Moraviečiai savo kraštą vadina „saulės ir vyno kraštu“, nes čia auginamos vynuogės, daromas vynas. Kiekvieną rudenį rengiami vyndarių festivaliai.

Nakvynė viešbutyje Čekijoje.

Ryte išvyksite į Austrijos sostinę Vieną. Nuo Čekijos-Austrijos pasienio iki Vienos - ~80 km. Pravažiuosite vieną didžiausių Austrijos federacinių žemių - Žemutinę Austriją. Čia gausu sodų ir vynuogynų, mažų, tvarkingų, švara spindinčių miestelių.

Austrijos sostinėje Vienoje, kuri užima 415 km² plotą, gyvena 1,5 mln. gyventojų. Viena - architektūros įvairovę atspindintis miestas. Šiame muzikos ir elegancijos mieste gausu muziejų, koncertų ir teatrų salių, todėl Viena vadinama „Europos kultūros perlu“. Miesto širdis - Šv. Stepono katedra ir aikštė pritraukia daugybę turistų ir miesto svečių. Pasigrožėti miesto panorama galima iš pietinio katedros bokšto, miestiečių vadinamo „Stefl“ (pakylama laipteliais), arba iš šiaurinio bokšto (pakylama liftu). Susipažinę su miesto katedra, pasivaikščiosite jaukiomis Vienos gatvelėmis ar pasivažinėsite karietomis. Hoher Markt aikštės Anker laikrodis supažindins su istorinėmis miesto asmenybėmis. Eidami Graben, Karintijos gatvėmis, pateksite į 4 km ilgio žiedinį bulvarą - „ringą”, juosiantį visą senamiestį. Aplink bulvarą pastatyta apie 800 statinių. Pirmasis čia išaugęs statinys 1867 m. - Vienos opera, kuriai vadovavo R. Štrausas, G. Maleris, H. von Karajanas. Vienos operoje rengiami labdaros baliai.

Austrijos Parlamentas - įspūdingas, neohelenistinio stiliaus statinys. Priešais - teisingumo deivės Atėnės fontanas.

Miesto mero rezidencija - Rotušė apsupta gražaus parko. Rotušės aikštėje šurmulys nenutyla nei dieną, nei naktį, nei žiemą, nei vasarą - čia vyksta įvairios parodos, mugės, koncertai.

Hofburgo rūmų kompleksas - tai 600 metų Habsburgų imperijos istorija. Rūmų kompleksą sudaro 2600 patalpų. Vienose įsikūrė prezidentūra, kitose - įvairūs muziejai: senovinių muzikos instrumentų, ginklų, etnografijos. Visame pasaulyje yra žinomas Rūmų lobynas (Schatzkammer). Muziejuje sukauptos brangenybės, karališkos regalijos ir sakraliniai reliktai. Pasivaikščiosite po Rožių parką.

Pavakary išvyksite į Slovakiją.

Slovakija tapo nepriklausoma valstybe 1993 m. gruodį, kai Čekoslovakija skilo į dvi atskiras valstybes. Šalis yra pačiame Vidurio Europos centre, su kaimyninėmis valstybėmis ją jungia Dunojaus upė. Šiaurinėje Slovakijos dalyje driekiasi Karpatų kalnai, kurių dalis vadinami Aukštaisiais Tatrais - čia įsikūrę dauguma populiarių slidinėjimo kurortų ir stūkso aukščiausias šalies Gerlachovsky kalnas (2655 m.). Dunojaus žemumose plyti derlingas žemės ūkio regionas, kuriame auginami kviečiai, miežiai, bulvės, cukriniai runkeliai, vaisiai, tabakas ir vynuogės.

86% gyventojų - slovakai, o vengrai yra gausiausia gyventojų mažuma.

Ant daugelio kalvų viršūnių stūkso įtvirtinimai, liudijantys ilgą priešų antpuolių prieš Slovakiją istoriją. Bratislavoje, buvusioje Vengrijos karalių karūnavimo vietoje, gausu viduramžių ir baroko architektūros palikimo.

Tradiciniai valgiai yra bulvių kukuliai su sūriu iš avies pieno ir kopūstų sriuba su dešra.

Nakvynė viešbutyje Bratislavoje.

Dieną skirsite pažinčiai su Slovakijos sostine Bratislava, kuri yra šalies kamputyje, besiribojančiame su Austrija ir Vengrija. Šis didžiausias šalies miestas, sostine tapo 1969 m.. Anksčiau miestas priklausė Čekijos, Vengrijos, Austrijos karalystėms, Čekoslovakijos respublikai.

Miesto simbolis - 85 m aukštyje virš Dunojaus iškilusi pilis. Pakilę ant pilies kalno galėsite pasigrožėti miesto panorama. Senamiestyje - XIV a. Šv. Martyno katedra, kurioje buvo karūnuoti 11 karalių ir 7 karalienės. Princo rūmai, kuriuose Napoleonas ir Austrijos imperatorius Francas I pasirašė 1805 m. taikos sutartį.

Atokvėpio valandėlę pasidairysite po pagrindinę miesto aikštę, kurią supa istoriniai statiniai, kavinukės, suvenyrų parduotuvės. Aikštės centre - riterio Rolando fontanas. Jei pavyks, aikštėje, prie suoliuko, sutiksite net Prancūzijos imperatorių Napoleoną...

Apie pietus aplankysite kurortinį Boinicės miestelį, kuris garsėja terminiais baseinais, gydomaisiais šaltiniais ir palankiu klimatu. Čia gydomi nerviniai sistemos ir judėjimo sutrikimai.Pirmąkart paminėtas 113 m. karaliaus Kolomano rašte. XVII - XX a. kurorto savininkai buvo Palfių šeima; jie ir įkūrė Boinicėje šiuolaikinį europietišką kurortą.

Miestelio pasididžiavimas - viena gražiausių ir dažniausiai lankomų Slovakijos pilių. Iš pradžių ji buvo medi, XII a. perstatyta į akmeninę. Legendomis apgaubtą pilį supa parkas, o jos požemių oloje ilsisi ilgamečio pilies šeimininko palaikai. Viena legenda pasakoja apie Juodąją Ponią - nekaltai nuteistą pilies šeimininkę, kurios po pilies menes klajojančią sielą galima sutikti ir šiandien. Pilyje apžiūrėsite puošnias menes, Auksinės salės lubas, paveikslų galeriją, pilies koplytėlę su stiuko lipdiniais bei freskomis išpuoštu skliautu, gotikinį altorių.

Popiet užsuksite į vieną įdomiausių ir originaliausių Slovakijos kaimelių Čičmanus. Rašytiniuose šaltiniuose jis pirmą kartą pąminėtas 1272 m. XIV a. čia buvęs ramus bažnytkaimis, kurio gyventojai vertįsi žemės ūkiu ir avininkyste, siuvo šlepetes, iš avių pieno gamino brinzą. Šio neįprasto kaimelio namai išsiskyrė iš kitų savo neįprasta išvaizda - puošnia išore. Visų kaimelio namų, kurių yra išlikę 140, sienos išpuoštos baltais ornamentais, vaizduojančiais žvėris, augalus, geometrines figūras, širdis. Čičmanai - vienintelis miestelis Slovakijoje, kuriame yra taip išpuoštų namų. Balti dažai padaryti iš kalkių, duoda ir praktinės naudos - apsaugo medieną nuo puvimo. Panašiais ornamentais Čičmanų apylinkėse buvo siuvinėjami ir tautiniai drabužiai. Anksčiau buvo manoma, kad šie magiški piešiniai, primenantys runas, saugo namus nuo gamtos stichijų.

Po dienos ekskursijų jėgas atgausite Bešeniovos terminiuose baseinuose, kurių karštoji versmė (+70ºC) trykšta iš 1987 m gylio.

Nakvynė viešbutyje Slovakijoje.

Po pusryčių išvyksite Lietuvos link. Keliausite per Lenkija. Vėlai vakare sugrįšite į Lietuvą.
